ET Euroopa Liidu Teataja C 307/24

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 307/11

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ΑΡΝΑΚΙ ΕΛΑΣΣΟΝΑΣ” (ARNAKI ELASSONAS)

EÜ nr: EL-PDO-0005-0735-14.01.2009

KGT ( ) KPN ( X )

1. Nimetus:

„Αρνάκι Ελασσόνας” (Arnaki Elassonas)

2. Liikmesriik või kolmas riik:

Kreeka

3. Põllumajandustoote või toidu kirjeldus:

3.1. Toote liik:

Klass 1.1. Värske liha (ja rups)

3.2. Toote kirjeldus, mida punktis 1 esitatud nimetus tähistab:

Kogu Kreeka mandriosas elavate Kreeka omamaiste, fenotüüpiliste omadustega tõugude uttedelt saadud tallede värske liha. Sellised piimatalled kaaluvad 6,5–10,5 kg, on 30–45 päeva vanad, nad on väikesekasvulised, kuid tugevate jalgadega, jõulise iseloomuga, ekstreemsete ilmastikuolude ja haiguste suhtes vastupidavad ning võimelised läbima pikki vahemaid. Sellised lambapopulatsioonid kuuluvad kas Kreeka mandriosas elavate Kreeka omamaiste tõugude hulka (nt Karangouniki, Vlahiki, Sarakatsaniki, Boutsiko) või on kõnealuste tõugude ja Kreeka tõugude Hiotiko, Seron, Mitilinis või Frizartas ristandid. Neid lambaid kasvatatakse ekstensiivselt või poolekstensiivselt Elassóna maakonnas (nagu alljärgnevalt määratletud ja piiritletud), kus nad toituvad rohkem kui 250 m kõrgusel asuvatel mägikarjamaadel.

Müüakse üksnes värsket liha a) täisrümbana, b) poolrümbana või c) tükkidena.

Toote „Arnaki Elassonas” organoleptilised omadused

„Arnaki Elassonas” liha on iseloomuliku meeldiva lõhna ja maitsega; liha on õrn, mahlane, pH-tase on 7,1–7,3, pekikiht on väga õhuke, linoleenhappesisaldus suur ning värvus varieerub valgest kahvaturoosani, nagu on määratletud Euroopa Liidu õigusaktides. Euroopa Liidu õigusaktide kohaselt liigitub toode kergete tallede kategooriasse.

Toote „Arnaki Elassonas” keemilised omadused

Toote „Arnaki Elassonas” keemilised omadused (keskmised näitajad):

Piimatall KPN Niiskuse % (keskmine näitaja) Valgu % (keskmine näitaja) Rasva % (keskmine näitaja) Tuhasuse % (keskmine näitaja) 76,7 20,13 1,36 1,2

Liha värvus

L = 38,32 + 0,32 Heledus a = 13,40 + 0,319 Punane b = 10,39 + 0,28 Kollane

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

Kuni tapmisele viimiseni toituvad talled üksnes oma ema piimast. Uttesid peetakse vabalt rohkem kui 250 m kõrgustel mägikarjamaadel ja kultuurrohumaadel. Nii lisasööta (enamasti teravili, köögivili, hein, ristik ja õliseemnesaadused) kui ka loomadele esimese 3–5 elukuu jooksul antavaid vitamiine ja mineraale toodetakse peamiselt määratletud geograafilises piirkonnas. Kultuurrohumaid väetatakse määratletud geograafilise piirkonna põllumajandusloomadelt saadud loodusliku sõnnikuga; insektitsiidide, pestitsiidide ja kunstväetiste kasutamine ei ole lubatud.

3.5. Tootmise erietapid, mis peavad toimuma määratletud geograafilises piirkonnas:

Tapetud tallede puhul võib kasutada nimetust „Arnaki Elassonas” üksnes sel juhul, kui:

a) talle mõlemad vanemloomad on enne paaritamist elanud määratletud geograafilises piirkonnad vähemalt kaheksa kuud;

b) Elassóna talled peavad olema sündinud ja kuni tapale viimiseni kasvatatud määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Lisaks riiklikele ja Euroopa Liidu õigusaktidele peab talle täisrümpadele, poolrümpadele ja lihatükkidele olema kinnitatud järgmine märgis:

4. Geograafilise piirkonna täpne määratlus:

Toote „ARNAKI ELASSONAS” tootmispiirkonna geograafiline ala hõlmab:

a) Lárisa prefektuuri Elassóna maakonda;

b) sama prefektuuri Tirnavosi haldusüksuse Damasiose piirkonda.

5. Seos geograafilise piirkonnaga:

5.1. Geograafilise piirkonna eripära:

Määratletud geograafiline piirkond on mägine ja poolmägine ala, mille kõrgus on 250–2 550 m. Kõnealusest piirkonnast 60 % on karjamaad, kus kasvavad väga erinevat liiki hein-, roht- ja lõhnataimed. Elassóna maakonna karjatamiseks sobiv maa hõlmab looduslikke karjamaid, loomasööda kasvatamiseks kasutatavat põllumajandusmaad, kesa ja hooajalisi karjamaid. Looduslikel karjamaadel kasvavad heinsöödataimed ning sellised söödaks sobivad taimed, mis kasvavad võserikes ja osaliselt metsastunud aladel. Piirkonna peamine iseloomulik tunnus on selle taimestiku suur liigirikkus, sh paljud lõhnataimeliigid.

Taimestik koosneb peamiselt heintaimedest ning vähemal määral liblik- ja korvõielistest. Kõige enam levinud on alamsugukonnad Festuceae, Hordeae, Pemineae, Aerostideae, Phalatideae ja Aneneae. Selles piirkonnaas kasvavad avalised rohttaimed on punane aruhein (Festuca rubra), harilik kerahein (Dactylis glomerata), luste (Bromus sp.), ristik (Trifolium sp.), stepirohi (Stipa sp.) ja raihein (Lolium sp.). Võsakarjamaadel saavad loomad süüa nii noori võsusid kui ka suuremate rohttaimede võrade varjus kasvavaid taimi, millega kaetakse suurem osa nende söödavajadusest; karjamaa 1 ha kohta peetakse 1,39 loomühikut.

Kohalik lambapopulatsioon on väike, vähenõudlik ning kohanenud määratletud geograafilise piirkonna mägise ja poolmägise alaga. Ekstensiivne lambakasvatus on Elassóna maakonna kultuuri ja looduskeskkonna säilitamise ning kohaliku igapäevaelu lahutamatu osa.

5.2. Toote eripära:

Toote „Arnaki Elassonas” toorainena kasutatava tapetud talle rümp on kaetud ühtlaste lihastega. Need on kaetud õhukese, ühtlaselt jaotunud pekikihiga. Rümp on kerge (6,5–10,5 kg) ning muude piirkondade talleliha rasvasisaldusega (3 %) võrreldes sisaldab väga vähe rasva (1,5 %). Talleliha valge kuni kahvaturoosa värvus on tingitud pH-tasemest, looma vanusest, söötmisest ja aretusliinist. Elassóna maakonna tallede liha on iseloomuliku meeldiva lõhna ja maitsega õrn ja mahlakas isegi siis, kui talled on juba vanemad.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Elassóna maakonna tallede liha kvaliteediomadused sõltuvad eelkõige piirkonna mulla- ja ilmastikutingimustest (mägine ja poolmägine ala), rikkalikust taimestikust, eri söödataimedest (ainuüksi Olümpose mäel on määratud 1 700 taimeliiki) ning lõhnataimedest. Mägikarjamaadel toitu otsivad loomad läbivad sageli pikki vahemaid, mis annab neile erineva füüsilise vormi võrreldes madalamates asukohtades ning eelkõige lautades peetavate loomadega. Tänu paljudes lõhnataimedes sisalduvatele antioksüdantidele on uttede piim ning eelkõige tallede liha konkreetse ja iseloomuliku lõhna ja maitsega, mille tõttu on see liha tarbijate hulgas väga hinnatud.

Vabalt mägikarjamaadel peetavate kariloomade liha lõhna intensiivsuse ja suure linoleenhappesisalduse (C18:3) vahel on positiivne seos. Kõnealused piimatallede liha erilised omadused on seotud ka Elassóna maakonna mulla, taimestiku ja mikrokliimaga. Talleliha rasvhapetega seotud uuringute tulemusel ilmnes Elassóna maakonna tallede liha suur linoleenhappesisaldus (C18:3) võrreldes tasandikel peetavate tallede liha vastava näitajaga. Liha lõhna mõjutavad ka asjaolud, kuidas looma on söödetud, kasvatatud ja aretatud, ning talle vanus ja soojätkamisega seotud olukord.

Toote „Arnaki Elassonas” organoleptilisi omadusi tingivad järgmised asjaolud:

a) lammaste väikesearvulised kohalikud tõud, mis tänu pidevale toitumisele mägikarjamaadel on vähenõudlikud, tugevad ja täiesti kohanenud konkreetse geograafilise keskkonnaga;

b) uttesid karjatatakse korrapäraselt karjamaal;

c) karjamaade taimestik on rikas hein-, roht- ja lõhnataimede poolest;

d) kõrguste suur vahe (250–2 550 m);

e) piirkonna mullad ja mikrokliima;

f) kuni tapmisele viimiseni toituvad talled üksnes oma ema piimast;

g) rasvahape linoleeni (C18:3) suur sisaldus;

h) uttedele peamiselt Elassóna maakonnas toodetud lisasööda andmise lühike ajavahemik.

Lambakasvatus ja „Arnaki Elassonas” talleliha tootmine on püsinud sajandeid ning see on kirjalikult tõendatud; toodet turustatakse Lárisas, Katerínis, Ateenas, Thessaloníkis ning välismaal (Itaalia, Hispaania ja Küpros).

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.minagric.gr/greek/data/ΑΡΝΑΚΙ%20ΤΕΛΙΚΕΣ%20ΠΡΟΔΙΑΓΡΑΦΕΣ-%20τελικό.doc

(1) ELT L 93, 31.3.2006, lk 12.